b'\n_START_ARTICLE_\nP\xc3\xb5ldkannike\n_START_SECTION_\nJuur\n_START_PARAGRAPH_\nP\xc3\xb5ldkannikene on kaheiduleheline rohttaim ja seet\xc3\xb5ttu on tal sammasjuurestik, kus peajuurest haruneb rohkesti lisajuuri.\n_START_SECTION_\nVars\n_START_PARAGRAPH_\nVarred on n\xc3\xb5rgad, on t\xc3\xb5usvas kuni p\xc3\xbcstises asendis ja kaetud l\xc3\xbchikeste karvadega. Varsi on nii harunenud kui harunemata.\n_START_SECTION_\nLeht\n_START_PARAGRAPH_\nLehed on \xc3\xb5rnalt karvased lihtlehed, mille serv v\xc3\xb5ib olla nii t\xc3\xa4kiline kui peaaegu terve. Leht on umbes 6 cm pikk ja 2 cm lai. Alumistel lehtedel on pikemad rootsud kui \xc3\xbclemistel. P\xc3\xb5ldkannikese v\xc3\xb5ib h\xc3\xb5lpsasti \xc3\xa4ra tunda selle j\xc3\xa4rgi, et tal on tavaliste lehtede all abilehed, mis on kuni poole v\xc3\xa4iksemad ja ilma rootsuta. Need on sulgjalt l\xc3\xb5hestunud ja t\xc3\xa4kilise servaga.\n_START_SECTION_\n\xc3\x95is\n_START_PARAGRAPH_\n\xc3\x95ied on \xc3\xbchekojalised ja kahesugulised, s\xc3\xbcgomorfsed ning tagasihoidliku v\xc3\xa4limusega. Nad sarnanevad ehituselt aedkannikese \xc3\xb5iega, erinedes vaid suuruse ja v\xc3\xa4rvi poolest. P\xc3\xb5ldkannikese \xc3\xb5ied on 1\xe2\x80\x931,5 cm suurused kahvatukollased kuni valged, varieerudes lillakate kannusega. Tupplehed on s\xc3\xbcstjad ja teritunud, olles \xc3\xb5ielehtedega samas suuruses.\n_START_SECTION_\nVili\n_START_PARAGRAPH_\nVili on munajas ja karvadeta kupar, umbes 1 cm suurune. Seemnete valmides l\xc3\xa4hevad j\xc3\xa4rsu kr\xc3\xb5psatusega viljad lahti ja seemned paisatakse laiali. Seemnete valmimisaeg on juunis-juulis.\n_START_SECTION_\nKasutamine\n_START_PARAGRAPH_\nP\xc3\xb5ldkannikest saab kasutada ka ravimtaimena. Droogina kasutatakse juurt \xe2\x80\x93 seda kogutakse siis, kui bioloogiliselt aktiivsete ainete sisaldus on suurim. Kuivamise soodustamiseks t\xc3\xbckeldatakse juured ja j\xc3\xa4etakse need seisma varjulisse, sooja ja hea \xc3\xb5huvahetusega kohta. Manustatakse nii sees- kui ka v\xc3\xa4lispidiselt. Tee soodustab k\xc3\xb6ha korral r\xc3\xb6ga eritumist, samuti on tal organismi puhastav toime. V\xc3\xa4lispidiselt m\xc3\xa4\xc3\xa4ritakse p\xc3\xb5ldkannikesest tehtud teed v\xc3\xb5i salvi haavadele, et v\xc3\xa4hendada paistetust.'